# Framstilling med forbøn

1. Når ein som vert tilsett, får kyrkjeleg tenestebrev og ikkje er vigsla, skal han framstillast for kyrkjelyden. Det same gjeld alle som vert valde til kyrkjelege råd og ombod i lokalkyrkjelyden.

Personar med andre tenester kan framstillast etter avtale med soknepresten.

1. Presten i kyrkjelyden eller leiaren i soknerådet leier til vanleg framstillinga ved ei høgmesse i den kyrkja som er mest lagleg ved dette høvet.
2. Etter kunngjeringane går den som skal framstillast, fram til lesepulten, og tilsetjing, stilling, val eller særskild teneste vert kunngjord.
3. Har vedkomande ikkje fått kyrkjeleg tenestebrev, bør den som vert framstilt, og presten/leiaren i soknerådet på førehand verta samde om ordlyden i det som skal lesast opp.
4. Forbøna vert lagd til lesepulten eller altaret, som ei eiga bøn eller som eit tillegg på ein høveleg stad i ei av dei vanlege forbønene i høgmessa.
5. Medan kyrkjelyden bed, kan den som vert framstilt, anten stå i koret eller sitja på plassen sin eller knela på altarringen.